**ELŐTERJESZTÉS**

**Körmend város Önkormányzata Képviselő-testülete 2016. február 24-i ülésére**

**Tárgy**: Körmenden Foglalkoztatottakért Közalapítvány alapító okiratának módosítása

Tisztelt Képviselő-testület!

A 2013. évi CLXXVII. törvény az alábbiak szerint rendelkezik:

11.§ (1) “A Ptk. hatálybalépésekor nyilvántartásba bejegyzett, illetve a 9. § (1) bekezdése szerint bejegyzés alatt álló egyesület és alapítvány a Ptk. hatálybalépését követő első létesítő okirat módosítással egyidejűleg köteles a létesítő okiratának mindazon rendelkezését felülvizsgálni és szükség szerint módosítani, amelyek nem felelnek meg a Ptk. szabályainak. Egyesület esetében nem kell módosítani az alapszabályt abból az okból, hogy az tartalmazza az egyesület alapító tagjainak nevét, és azok lakóhelyét vagy székhelyét.

(3) Az (1) bekezdés szerinti egyesület és alapítvány a létesítő okirata (1) bekezdés szerinti módosításának bírósági nyilvántartásba vételét, legkésőbb azonban 2016. március 15. napját követően csak a Ptk. rendelkezéseinek megfelelő létesítő okirat alapján és a Ptk. rendelkezéseinek megfelelően működhet.

(4) A létesítő okirat - a Ptk. rendelkezéseinek megfelelő - módosítását változásbejegyzési kérelemként kell benyújtani a bírósághoz.

(5) A (3) bekezdés szerinti időpontig az alapítvány, illetve az egyesület a Polgári Törvénykönyvről szóló 1959. évi IV. törvény alapján működik. Nincs azonban akadálya annak, hogy az (1) bekezdés szerinti egyesület és alapítvány a Ptk. rendelkezéseinek alkalmazásával módosítsa létesítő okiratát, erre azonban a (4) bekezdés szerinti változásbejegyzési kérelemben utalnia kell.”

Körmenden a Képviselő-testület 4 Közalapítvány alapítója. 3 esetében a módosítás a közhasznú jogállás miatt korábban már megtörtént.

A Körmenden Foglalkoztatottakért Közalapítvány esetében a módosítást eddig nem eszközöltük, mivel a Közalapítvány jelenleg nem felel meg a közhasznúságra vonatkozóan előírt új kritériumoknak, de fenti törvényi szabály miatt a módosítást most eszközölni kell.

Kérem ezért a Testületet, hogy a Közalapítvány módosításokkal egybeszerkesztett alapító okiratát a melléklet szerint jóváhagyni szíveskedjék.

**HATÁROZATI JAVASLAT**

Körmend város Önkormányzata Képviselő-testülete, mint a Körmenden Foglalkoztatottakért Közalapítvány alapítója a melléklet szerint jóváhagyja a Közalapítvány módosításokkal egybeszerkesztett alapító okiratát, egyben felhatalmazza a polgármestert az alapító okirat illetékes Törvényszék előtti benyújtására.

Körmend, 2016. február 16.

Felelős: jegyző benyújtásért

Határidő: törvény szerinti a benyújtásra

**Bebes István**

**polgármester**